Predkladacia správa

Materiál „Memorandum o porozumení medzi EK a NARMSP o použití revolvingových prostriedkov, vytvorených z programu PHARE na podporu malého a stredného podnikania v rámci ČSFR T9106 a vrátených NARMSP“ (ďalej len memorandum o porozumení) sa predkladá na rokovanie vlády SR na základe uznesenia vlády SR č. 937 zo 7.10.2007. 
 
Cieľom memoranda o porozumení je deklarovanie prevodu revolvingových prostriedkov programu T9106 z Európskej komisie (ďalej len EK) do vlastníctva Slovenskej republiky v súlade s príslušnými právnymi predpismi. Program T9106 bol realizovaný na základe Finančného memoranda uzavretého medzi ČSFR a Komisiou Európskeho spoločenstva dňa 01.10.1991 a to ako program pre Českú a Slovenskú federatívnu republiku a po rozdelení Československa pripadla 65 % časť rozpočtu Českej republike a 35 % časť rozpočtu Slovenskej republike.
 
Na základe článku 3 memoranda o porozumení má byť Slovenská republika prostredníctvom NARMSP, po prevode práv a povinností, plne zodpovedná za ďalší dohľad a použitie fondov v súlade s predpismi a pravidlami platnými v Slovenskej republike, ako aj za prijatie všetkých potrebných opatrení s cieľom zabezpečiť náležité finančné riadenie a predísť zneužitiu fondov alebo pokusom o podvod po vstupe tohto memoranda o porozumení do platnosti. NARMSP je povinná prostredníctvom splnomocnenca pre Národný fond (ďalej len NAO) informovať Európsku komisiu v zmysle platných pravidiel PHARE o každej zistenej nezrovnalosti, ktorá nastala pred vstupom tohto memoranda o porozumení do platnosti. Účelom tohto ustanovenia memoranda o porozumení je deklarovať zodpovednosť príslušných inštitúcií Slovenskej republiky za používanie revolvingových prostriedkov voči EK, pričom vo vzťahu k vnútroštátnej právnej zodpovednosti za používanie revolvingových prostriedkov sa okrem príslušných ustanovení memoranda o porozumení, v plnom rozsahu budú aplikovať aj vnútroštátne právne predpisy platné v Slovenskej republike. 
 
Vo vzťahu k prevodu vlastníctva revolvingových prostriedkov z EK v prospech Slovenskej republiky, tento prevod má deklaratórny charakter, keďže reálne sa už revolvingové prostriedky nachádzajú v prebiehajúcich programoch pre malých a stredných podnikateľov, ktorých realizáciou je v súlade s  uzavretými finančnými memorandami a ďalšími medzinárodnými zmluvami poverená NARMSP. 
 
V súčasnosti sa revolvingové prostriedky nachádzajú v programe Malá pôžičková schéma, pričom hodnota prostriedkov predstavuje 2 082 002,40 EUR (čo predstavuje pri prepočte konverzným kurzom 62 722 404,22 SKK) a Kreditná garančná schéma vo výške 3 292 464,04 EUR (čo predstavuje pri prepočte konverzným kurzom 99 188 771,67 SKK).
 
Prevod revolvingových prostriedkov v prospech Slovenskej republiky sa týka len revolvingových prostriedkov, poskytnutých zo zdrojov PHARE (EÚ), vzhľadom na to, že prostriedky zo štátneho rozpočtu boli NARMSP v minulosti poskytnuté ako nenávratné účelové dotácie.
 
NARMSP zostáva naďalej poverená na rozhodovanie o ďalšom použití a o nakladaní s revolvingovými prostriedkami a realizáciou všetkých doterajších programov.
 
Minister hospodárstva je povinný do troch mesiacov od podpisu memoranda o porozumení zabezpečiť vykonanie zmien a doplnení materiálu „Návrh na použitie a nakladanie s revolvingovými prostriedkami a s tým spojené rozhodovacie a kontrolné procesy“ schváleného uznesením vlády SR č. 128/2010 zo dňa 25. 02. 2010 tak, aby tieto boli aplikovateľné aj pre revolvingové prostriedky programu T9106. 
 
Memorandum o porozumení vstúpi do platnosti v deň jeho podpisu poslednou zmluvnou stranou. 
 
Predkladaný materiál nemá finančný dopad na rozpočet verejnej správy. Materiál nemá ekonomický, environmentálny vplyv ani vplyv na zamestnanosť a podnikateľské prostredie. Neobsahuje žiadne skutočnosti, ktoré sú predmetom utajenia v zmysle zákona č. 215/2004 Z. z. o ochrane utajovaných skutočností a o zmene a doplnení niektorých zákonov a nariadenia vlády SR č. 216/2004 Z. z., ktorým sa ustanovujú oblasti utajovaných skutočností. Je možné sprístupniť ho podľa zákona č. 211/2000 Z. z. o slobodnom prístupe k informáciám. 
 
Memorandum o porozumení je predkladaný v slovenskej aj v anglickej verzii, záväzná je anglická verzia a táto bude podpísaná poverenými subjektmi.